BibleWorks 10 og Accordance 12
Forfattere: Morten Hørning Jensen
Tidsskrift: dttk (25-11-2016)

BibleWorks

## BibleWorks 10 og Accordance 12

## BibleWorks 10:

- -Pris: 389 USD.
- -Platform: Windows og Mac.
- -Rabat: 40 procent ved gruppekøb.
-  www.bibleworks.com

## Accordance 12:

- -Pris: Greek &amp; Hebrew Learner: 199 USD / Greek &amp; Hebrew Discoverer : 399 USD.
- -Platform: Windows, Mac og iOS.
- -Rabat: 40 procent ved gruppekøb.
-  www.accordancebible.com

Anmeldt af Morten Hørning Jensen

Lad os begynde med konklusionen: Det er en særdeles god ide for en teologistuderende (eller teolog) at købe et bibelsoftwareprogram, og  både  BibleWorks 10 (BW) og Accordance 12 (Acc.) er to suveræne bud på et sådant. Begge giver præcis det et bibelsoftwareprogram skal: hurtig adgang til bibelteksten på grundsprogene, oplysninger om ordbøjninger  og  ordbetydninger,  basale  (og avancerede) søgefunktioner foruden meget mere. Næst efter det at lære de bibelske sprog at kende, kan et sådant program  blive  det  vigtigste  redskab  i den eksegetiske værktøjskasse.

Når det er sagt, vil jeg bruge resten af anmeldelsen på to ting. Dels vil jeg forsøge  at  fremhæve,  hvordan  disse programmer  kan  hjælpe  med  »daglig eksegese«, hvad enten det er foran en eksamen eller i arbejdet med en tekst til undervisning og prædiken. Dels vil jeg  forsøge  at  give  en  præcis  fornemmelse  for,  hvordan  disse  to  programmer adskiller sig fra hinanden. Selvom de begge »get the job done«, er der ret

A ACCORDANCE

stor  forskel  på  dem.  Til  syvende  og sidst bliver det et valg mellem forskellig profil og tilgang. Et godt, men svært valg!

## BibleWorks: »Focus on the text«

BW's  grundlæggende  filosofi er  udtrykt i dets slogan: »Focus on the text«. Det betyder, at  alt  i  BW  er  bygget  op omkring at give informationer til den konkrete bibeltekst, man arbejder med.  Med  udgangspunkt  i  søgefeltet (Command Line) leverer BW en kompakt brugerflade, der i en række kolonner  giver  en  masse  information  på  et skærmbillede. Yderst til venstre listes ens  søgeresultater  i  Search  Window. Så følger en kolonne, der viser den bibeltekst,  man  aktuelt  arbejder  med (Browse  Window),  inden  der  følger  to kolonner med information om den aktuelle bibeltekst, der er søgt på (Analysis Window).

Det  betyder  samtidig,  at  BW  er mindre god som e-bogslæser, selvom en række bøger og grammatikker er inklu- deret, som vises ved hjælp af Windows' hjælpemodul-vindue. Der er noget »tysk nøgternhed og stringens« over BW, der kaster al energi i at analysere bibelteksten. Modsat Acc. ser BW det ikke som sin opgave at gøre kommentarserier og forskellige typer af bøger tilgængelige elektronisk for senere tilkøb (i samarbejde med et eksternt firma kan man dog tilkøbe kommentarer fra én anerkendt serie).

Derimod er det BW's tilgang at levere  så  meget  indhold  som  muligt  i grundpakken  og  kun  have  ganske  få tilkøbsmuligheder.  For  eksempel  har BW en politik om ikke at tage særskilt betaling  for  bibeltekster.  Det  betyder, at grundpakken kommer med i retning af  150-200  bibeloversættelser  på  over 30 sprog. Læg hertil ca. 30 forskellige versioner  af  grundteksterne,  en  lang række grammatikker og ordbøger, flere bibelatlasser, billeddatabase, ekstrakanoniske tekster som pseudepigrafer, apokryfer, apostolske fædre, kirkefædre mv. Det er ganske enkelt imponerende, hvad BW formår at sælge med i deres basispakke til 389 USD (259 USD ved gruppekøb).

I  forhold  til  »daglig  eksegese«  giver  denne  tilgang  en  række  fordele. Når BW er indkøbt, har man automatisk adgang til flere oversættelser, end man kan bruge, foruden andre tekster som  Josefus,  Filon,  pseudepigraferne, apokryferne (både GT og NT), de apostolske fædre, kirkefædrene, Euseb og i  virkeligheden  meget  mere.  I  forhold til  danske  bibler  kommer  BW  med 1819-,  1871-  og  1931-oversættelserne, 1948-NT-prøveoversættelsen,  Wierøds NT foruden Bibelen på Hverdagsdansk i  2010-versionen.  På  norsk  findes  alle de  nyeste  (til  og  med  2011),  på  tysk Luther-bibelen  i  flere  versioner  og  på engelsk alle de kendte.

Hvordan  fungerer  BW  så  typisk  i forhold til »daglig eksegese«? BW's forholdsvis  stringente  opbygning  gør,  at man umiddelbart er klar til at søge på en tekst eller et ord, der så uden ventetid  vises  i  Browse  Window  (anden kolonne). Listevisningen af mange tekster giver med det samme en mængde informationer om, hvordan det pågældende vers kan oversættes. Typisk vil man  i  arbejdet  med  grundteksterne trække cursoren  over  ord,  man  gerne vil  have  analyseret.  En  lille  pop-up boks giver de mest basale informationer om bøjning og ordbogsopslag. Men det er i virkeligheden først efter dette, at BW bliver rigtig sjov via de informationer, der kan kaldes frem i de to analyse-kolonner, der i alt har 19 forskellige faneblade, der hver for sig leverer analyse af det vers, man arbejder med. Først vil man nok gå til Analysis-fanen, der  lister  ordbogsopslaget  for  det  ord, cursoren står over. I BW's grundpakke findes der ni forskellige ordbøger til GT og NT.

Når man gerne vil et skridt dybere ned i det pågældende vers, er det tid til at åbne et af BW's stærkeste værktøjer: ressource-fanebladet. Alle ordbøger, bøger, grammatikker osv. er kodet med information  om,  hvor  et  givent  bibelvers  forekommer.  Det  betyder,  at  BW kan generere en liste over, hvor for eksempel 1 Mos 1,1 forekommer. I praksis er det en kæmpehjælp til at finde ud af  specielle  sproglige  konstruktioner, betydninger af ord eller se, hvor kirkefædrene refererer til dette vers.

En  anden  ting,  der  ofte  er  til  stor hjælp, er at få opløst vanskelige grammatiske konstruktioner. BW har nogle redskaber til det, hvor det er en såkaldt diagram-analyse,  der  på  grafisk  form anviser  den  mest  oplagte  analyse  af konstruktionen af et vers (dog kun for NT).

Et  andet  meget  stærkt  værktøj  er, at du kan søge i flere tekster på samme tid, for eksempel søge, hvor ordet hesed i den hebraiske bibel bliver oversat med »miskundhed«  i  den  danske  oversættelse fra 1931.

Noget man også ofte gerne vil, er at finde  lignende  bibelvers  eller  ord.  Det giver  BW  en  række  muligheder  for: Man  kan  altid  højreklikke  på  et  ord (alle sprog) og søge på ordet eller dets ordbogsform (kun hebraisk og græsk). Det genererer en liste over ordets forekomster. Man kan også bruge fanebladet  for  krydsreferencer,  hvor  BW  har samlet en hel række biblers krydsreferencer foruden for eksempel Treasury of Scripture Knowledge, der ofte finder præcis, hvad man har brug for.

Endelig vil jeg også nævne, at BWpakken kommer med nogle avancerede redskaber til tekstkritisk arbejde (herunder  fotografier  af  en  række  af  de vigtigste  håndskrifter,  Nestle-Alands tekstkritiske apparat er dog tilkøb) og et avanceret kortmodul, hvor alle stednavne i Bibelen er indtastet. Man kan altså nemt få udpeget, hvor en eller anden GT-flække lå og solede sig. Dertil kommer nogle flotte satellitkort og som noget  nyt  i  BW10  også  en  billeddatabase, der dækker hele Bibelen ganske godt.

Når det kommer til BW's svagheder, vil  jeg  pege  på  følgende:  BW's  stærke fokus  på  teksten  er  samtidig  også  en svaghed. Brugerfladen fremstår i sammenligning med Acc. mindre charmerende. Dertil kommer, at beslutningen om  ikke  at  gøre  kommentarserier  og andre  bøger  tilgængelige  vil  være  et minus  for  dem,  der  gerne  vil  have  et stort  elektronisk  bibliotek.  Endelig  og måske mest af alt: BW har besluttet sig for ikke at udvikle en app-baseret version af deres program til iOS og Android.  BW  kan  køre  på  windowsbaserede tablets,  men  altså  ikke  på  smartphones.

## Accordance: »Simply brilliant«

Lettere udansk har Acc. valgt sloganet »simply brilliant«. Men udansk eller ej: Jeg vil give dem ret. Acc. er et brillant og charmerende program, der giver en masse muligheder, især hvis du tilkøber  moduler  og  tekster.  I  sammenligning med BW har Acc. nemlig valgt at gå en lidt anden vej. Godt nok tilbyder Acc. også pakkeløsninger, hvor man får god  værdi  for  pengene  (se  nedenfor), men via ugentlige nyudgivelser af bøger,  kommentarer  og  antikke  tekster, er  tankegangen  snarere  den,  at  man som  aktiv  bruger  ad  åre  tilkøber  sig flere  og  flere  moduler.  Det  bliver  naturligvis dyrt i længden, men det giver altså også en »moderne teolog« mulighed for at skrotte store dele af det fysiske bibliotek for i stedet at have alle tekster, kommentarer og vigtige teologiske håndbøger i ét program, hvor de relevante informationer kan hentes ud på et splitsekund. Og modsat BW har Acc.  valgt  at  gå  app-vejen  og  har  pt. udviklet en virkelig velfungerende app til iOS (særskilt for iPhone og iPad), og de har lovet, at en version til Android er på trapperne. Personligt vil jeg sige, at  det  er  et  kæmpeplus  altid  at  have grundteksterne  i  lommen  kombineret med ordbøger og kommentarer.

Et nøgleord til at forstå Acc. er altså  »fleksibilitet«  eller  »tilpasning«  til konkrete behov og ønsker. Det gælder også  i  Acc.'s  brugergrænseflade,  der kan sættes op »på kryds og tværs« med præcis de tekster og bøger man måtte ønske.  Når  man har en opsætning til et  bestemt  formål,  kan  den  gemmes under »Workspaces« og dermed hentes frem senere.

I forhold til »daglig eksegese« indgår mange af de nyttige værktøjer fra BW også i Acc. Søgninger og opslag foregår fra den øverste søgelinje. Som udgangspunkt får man kun en bibeltekst at se, men  via  knappen  »Add  Parallel«  kan flere oversættelser knyttes til. Morfologisk analyse og ordbogsopslag foregår også  enkelt  og  nemt  via  »Instant  Details«,  der  viser  de  basale  oplysninger om det ord, cursoren står over.

Når man vil et skridt dybere ind i et vers, har Acc. to stærke værktøjer. Det ene er kolonnen »Info Pane«, der lister de henvisninger, der er i ens bibliotek til  det  pågældende  vers  ordnet  i  kommentarer,  krydshenvisninger,  emner, parallelle passager og tekstkritiske apparater.  På  en  ganske  overskuelig måde kan man dermed gå på opdagelse i  ens  elektroniske  bibliotek.  Den  anden er søgelinjen »Research«, der er en googleagtig  måde  at  gennemsøge  hele ens bibliotek på. Alle ressourcer i Acc. er »mærket« (tagged) ud fra en række forskellige parametre så som bibelreferencer, antikke sprog, billeder mv. Efterhånden som ens bibliotek vokser for eksempel  med  store  kommentarserier eller  nogle  af  de  omfattende  engelske »Bible Dictionaries«, kan man med Research-søgninger  finde  virkelig  brugbar information det emne, man sidder og  arbejder  med.  I  version  12  er  der tilføjet en smart »Stack«-funktion, hvor man kan samle udklip fra bøger og tek- ster under et bestemt navn og dermed opbygge en notesamling over de emner, man undersøger.

Hvis vi skal se på, hvad der følger med  grundpakkerne,  så  får  man  en nødtørftig  basispakke  i  Greek  &amp;  Hebrew Learner (199 USD) med 8 engelske  bibler,  den  hebraiske  og  græske grundtekst,  enkelte  ordbøger  foruden et mindre udvalg af andre hjælpemidler. Går man skridtet videre til Greek &amp;  Hebrew  Discoverer  (399  USD)  udvides  der  over  hele  linjen  med  bedre oversættelser og ordbøger foruden diagramanalyse  til  NT  og  de  apostolske fædre. Denne pakke vil være min anbefaling som det bedste køb. Med hensyn  til  danske  bibler  kan  man  hente 1871-oversættelsen, Wierød og Bibelen på Hverdagsdansk (2010) som brugermoduler.

Acc.'  største  svaghed  er  ubetinget prisen,  hvis  man  vil  have  de  samme tekster  og  muligheder  som  BW  giver i grundpakken. For eksempel må  man  betale  for  den  syntaktiske diagramanalyse  (60  USD  dog  med  i Discoverer), Wallace's Greek Grammar Beyond the Basics (50 USD), en række af  BW's  gratis  ordbøger  foruden  alle de  tekster,  der  ligger  ud  over  Bibelen (for  eksempel  Josefus  100  USD,  Filon 110 USD, pseudepigraferne 249 USD). Man får heller ikke BW's kompakte design, der giver et hurtigt overblik over forekomster ved søgninger (Search Window).

## Konklusion og sammenligning

Lad mig gentage konklusionen: Et bibelsoftwareprogram som BW eller Acc. er et uundværligt redskab i en teologs arbejde. Det letter tilgangen til grundsprogene,  og  når  man  har  de  basale søgefærdigheder i fingerspidserne, gør det  det  til  en  leg  at  finde  præcis  det, man gerne vil. Yderligere giver diverse ordbøger en mulighed for at gå i dybden med bestemte ord og temaer.

Både BW og Acc. fremstår nu som meget modne programmer, der fungerer til PC såvel som Mac, og at vælge mellem  dem  er  lidt  af  en  eksegetisk nyser. Jeg vil afslutningsvis forsøge at sige det på denne måde:

Du skal købe BW, hvis du ønsker at få mest muligt for pengene og primært ser dig arbejde med bibeltekster på din computer. Du betaler kun én gang med mindre du hvert andet eller  tredje  år opgraderer  til  næste  version  af  programmet.  Du  skal  også  overveje  BW, hvis du uden at betale ønsker adgang til en lang række af de vigtigste antikke tekster ved siden af Bibelen.

Du skal købe Acc., hvis du ønsker at have flest muligheder for brug af et bibelsoftwareprogram. Du får uden betaling adgang til dine tekster på iPhone/

iPad; du kan tilkøbe en lang række af virkeligt  gode  materialer som de bedste  evangelikale,  engelske  kommentarer.  Du  kan  også  tilkøbe  et  væld  af antikke tekster fra de ugaritiske til de rabbinske, og selvom dette bliver ganske dyrt, er kvaliteten af disse altid de bedste  tekstudgaver  og  oversættelser. Dertil kommer, at Acc. virker som det mest  moderne  program  med  flest  udviklingsressourcer bag sig.

Med andre ord: Hvis arbejdet med bibelteksten på en computer er din førsteprioritet,  er  det  svært  at  se  noget slå  BW  af  banen.  Hvis  fleksibiliteten, app-muligheden,  fremtidig  udvikling og ønsket om at opbygge et elektronisk bibliotek  er  førsteprioriteten,  er  Acc. vejen, du skal vælge.